Der er flere myndigheder og aktører, som er relevante for dig at kende i forbindelse med cybersikkerhed.
Cyberhotline for digital sikkerhed – en fælles indgang
Har du brug for vejledning om digital sikkerhed kan du ringe eller skrive til Cyberhotline for digital sikkerhed. Cyberhotlinen er til borgere og virksomheder, som ønsker vejledning I, hvordan de styrker cybersikkerheden samt håndterer og forebygger angreb og digital svindel. Bag hotlinen står Digitaliseringsstyrelsen og Center for Cybersikkerhed. Læs mere om hotlinen her eller ring på 33 37 00 37.
Center for Cybersikkerhed (CFCS)
Organisatorisk tilknyttet Forsvarets Efterretningstjeneste og arbejder for at forebygge og imødegå cyberangreb mod danske myndigheder og virksomheder. CFCS samler og analyserer viden om trusselsaktører og udarbejder trusselsvurderinger, som benyttes af myndigheder og virksomheder i arbejdet med risikovurdering. CFCS har et døgnbemandet situationscenter, som blandt andet varsler om akutte trusler og sårbarheder i IT-systemer. Centeret rådgiver desuden om cyberforsvar generelt og om konkrete, tekniske sikringstiltag. Gå til CFCS hjemmeside her.
Datatilsynet – brud på persondatasikkerhed
Virksomheder og myndigheder skal i visse tilfælde anmelde cyberangreb til Datatilsynet, hvis oplysninger om f.eks. borgere er berørt af angrebet, og der dermed er tale om et brud på persondatasikkerheden. Anmeldelserne gør bl.a. Datatilsynet i stand til at vurdere, om bruddet håndteres korrekt hos virksomheden eller myndigheden, herunder tage stilling til, om virksomheden eller myndigheden foretager sig tilstrækkeligt for at beskytte de berørte borgere mod bruddets eventuelle konsekvenser. Datatilsynet kan reagere med f.eks. vejledning eller påbud, hvis tilsynet vurderer, at virksomheden eller myndigheden ikke håndterer bruddet korrekt. Der findes yderligere information om håndtering af brud på persondatasikkerheden på Datatilsynets hjemmeside.